C 214/46
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
117. τονίζει την επείγουσα ανάγκη να ενταθεί η διαδικασία διαλόγου Πρίστινας-Βελιγραδίου υπό την ηγεσία της ΕΕ, ώστε να εξομαλυνθούν οι διμερείς σχέσεις με βάση την αμοιβαία αναγνώριση· καταγγέλλει το συνεχιζόμενο μοτίβο των κλιμακούμενων ενεργειών της Σερβίας και των υποστηριζόμενων από τη Σερβία παραγόντων που αποσκοπούν στην άσκηση πιέσεων για παραχωρήσεις και στην υπονόμευση της Δημοκρατίας του Κοσόβου, μεταξύ άλλων με παράνομους αποκλεισμούς, βίαιες επιθέσεις και την απειλή στρατιωτικής δράσης· υπενθυμίζει τη θέση του ότι η ανεξαρτησία της Δημοκρατίας του Κοσόβου είναι μη αναστρέψιμη, και επαναλαμβάνει την έκκλησή του προς τα πέντε κράτη μέλη που δεν το έχουν πράξει ακόμα να αναγνωρίσουν πάραυτα την ανεξαρτησία του Κοσόβου· 118.
χαιρετίζει την απόφαση του Ευρωπαϊκού Συμβουλίου να χορηγήσει καθεστώς υποψήφιας χώρας στη Βοσνία και Ερζεγοβίνη στις 15 Δεκεμβρίου 2022, δεδομένου ότι έχουν ληφθεί μέτρα για την ενίσχυση της ετοιμότητας της χώρας για τις ενταξιακές διαπραγματεύσεις· ζητεί από τους πολιτικούς παράγοντες της χώρας να επιδείξουν δέσμευση και να λάβουν σημαντικά μέτρα για την ένταξη στην ΕΕ προωθώντας τα οκτώ βήματα που αναφέρονται στη σύσταση της Επιτροπής, σημειώνοντας σημαντική πρόοδο όσον αφορά τις 14 βασικές προτεραιότητες και εφαρμόζοντας το ουσιαστικό σύνολο μεταρρυθμίσεων, συμπεριλαμβα­ νομένων των εκλογικών μεταρρυθμίσεων σύμφωνα με τις αποφάσεις των εθνικών και διεθνών δικαστηρίων, προκειμένου να διασφαλιστούν οι αρχές της ισότητας και της απαγόρευσης των διακρίσεων για όλους τους πολίτες και τους λαούς που απαρτίζουν τη χώρα, όπως κατοχυρώνεται στο Σύνταγμά της και με πλήρη σεβασμό της απόφασης του Ευρωπαϊκού Δικαστηρίου Ανθρωπίνων Δικαιωμάτων στην υπόθεση Sejdić και Finci κατά Βοσνίας και Ερζεγοβίνης της 22ας Δεκεμβρίου 2009· καλεί την Επιτροπή και την ΕΥΕΔ να βοηθήσουν τη Βοσνία και Ερζεγοβίνη να υλοποιήσει άμεσα τις βασικές προτεραιότητες και να αποτρέψει οπισθοδρόμηση προς εθνικιστικές πολιτικές του παρελθόντος· επαναλαμβάνει την ανάγκη να διασφαλιστεί ότι τα δικαιώματα κάθε πολίτη, ανεξαρτήτως εθνοτικών, πολιτικών και θρησκευτικών δεσμών, γίνονται πλήρως σεβαστά, σύμφωνα με τις αποφάσεις του ΕΔΑΔ, τις αποφάσεις του Συνταγματικού Δικαστηρίου και τις συστάσεις της Επιτροπής της Βενετίας· 119. καταγγέλλει τη συνεχιζόμενη αποσχιστική ρητορική και δραστηριότητα στη Βοσνία-Ερζεγοβίνη, συμπεριλαμβανομένου του εορτασμού εθνικών εορτών από κρατικούς φορείς της Βοσνίας και φορείς τρίτων χωρών που κηρύχθηκαν αντισυνταγματικοί από το Συνταγματικό Δικαστήριο της Βοσνίας-Ερζεγοβίνης· επαναλαμβάνει την έκκλησή του για την έγκριση στοχευμένων κυρώσεων κατά αποσταθεροποιητικών παραγόντων στη Βοσνία και Ερζεγοβίνη, συμπεριλαμβανομένων όσων απειλούν την κυριαρχία και την εδαφική ακεραιότητά της, και ιδίως του Milorad Dodik αλλά και άλλων υψηλόβαθμων αξιωματούχων της Δημοκρατίας της Σερβίας και αξιωματούχων τρίτων χωρών που παρέχουν πολιτική και υλική υποστήριξη σε αποσχιστικές πολιτικές· καλεί όλα τα κράτη μέλη να διασφαλίσουν ότι το Συμβούλιο μπορεί να εγκρίνει παρόμοιες κυρώσεις· 120. επαινεί το έργο της επιχείρησης Althea της Δύναμης της Ευρωπαϊκής Ένωσης (EUFOR) και χαιρετίζει την παράταση της εντολής της πέραν του Νοεμβρίου του 2022· υπενθυμίζει ότι η εν λόγω αποστολή ακόμη διαδραματίζει σημαντικό ρόλο στην ασφάλεια και τη σταθερότητα της Βοσνίας και Ερζεγοβίνης και καλεί την ΕΕ και τους διεθνείς εταίρους της να αυξήσουν την ικανότητά της· 121. σημειώνει ότι στη στρατηγική πυξίδα το Συμβούλιο αναγνώρισε ότι η ασφάλεια και η σταθερότητα σε όλα τα Δυτικά Βαλκάνια εξακολουθεί να μην είναι δεδομένη και ότι υπάρχει κίνδυνος ενδεχόμενων παράπλευρων συνεπειών από την τρέχουσα επιδείνωση της κατάστασης της ευρωπαϊκής ασφάλειας· υπενθυμίζει ότι η στρατηγική πυξίδα ζητεί τη στήριξη της κυριαρχίας, της ενότητας και της εδαφικής ακεραιότητας της Βοσνίας και Ερζεγοβίνης· 122. εκφράζει ανησυχία για τη χρονική στιγμή, το περιεχόμενο και τον τρόπο της εισαγωγής αλλαγών στον εκλογικό νόμο της Βοσνίας και Ερζεγοβίνης και στο Σύνταγμα της Ομοσπονδίας της Βοσνίας και Ερζεγοβίνης, οι οποίες προτάθηκαν την ημέρα των εκλογών από τον Ύπατο Εκπρόσωπο για τη Βοσνία και Ερζεγοβίνη, και οι οποίες δημιουργούν κίνδυνο υπονόμευσης της δημοκρατικής νομιμότητας και ενίσχυσης του τοπικιστικού εθνικισμού· 123.
τονίζει την ανάγκη οι υποψήφιες και δυνητικά υποψήφιες χώρες των Δυτικών Βαλκανίων να εναρμονίσουν πλήρως τις πολιτικές τους με την ΚΕΠΠΑ της ΕΕ και καλεί την Επιτροπή και τα κράτη μέλη να χρησιμοποιήσουν την ΚΕΠΠΑ ως εργαλείο ενίσχυσης της συνεργασίας με τις χώρες των Δυτικών Βαλκανίων· τονίζει ότι οι χώρες που επιθυμούν να προσχωρήσουν στην ΕΕ πρέπει να ευθυγραμμιστούν πλήρως με τις θεμελιώδεις αξίες και τις κοινές πολιτικές υπό το πρίσμα του παράνομου επιθετικού πολέμου της Ρωσίας· επισημαίνει ότι τα ανθρώπινα δικαιώματα και η ανθρώπινη αξιοπρέπεια είναι αξίες αδιαπραγμάτευτες και ότι, επομένως, οι υποψήφιες χώρες πρέπει να ενσωματώσουν τα δικαιώματα των ατόμων με αναπηρία, της κοινότητας ΛΟΑΤΚΙ+, των γυναικών και των κοριτσιών, και άλλων ευπαθών ομάδων σε όλους τους τομείς και σε όλες τις πολιτικές· ζητεί στενότερη συνεργασία μεταξύ της ΕΕ και των υποψήφιων και δυνάμει υποψήφιων κρατών στον τομέα της ασφάλειας και της άμυνας· 124.
εξακολουθεί να διακατέχεται από έντονη ανησυχία λόγω αναφορών ότι ο Επίτροπος Γειτονίας και Διεύρυνσης επιζητεί σκόπιμα την παράκαμψη και την υποβάθμιση της κεντρικής σημασίας των δημοκρατικών μεταρρυθμίσεων και των μεταρρυθμίσεων για το κράτος δικαίου στις υποψήφιες για προσχώρηση στην ΕΕ χώρες· ζητεί από την Επιτροπή να κινήσει ανεξάρτητη και αμερόληπτη έρευνα σχετικά με το εάν η συμπεριφορά που επιδεικνύεται και οι πολιτικές που προωθούνται από τον Επίτροπο Γειτονίας και Διεύρυνσης αποτελούν παραβίαση του κώδικα δεοντολογίας για τα μέλη της Επιτροπής και των υποχρεώσεων του Επίτροπου δυνάμει των Συνθηκών·